คุณอยากรวยขึ้นไหม?ลองใช้สิทธิอย่างชาญฉลาดดูสิ
ต่อเนื่องจาก 2 สัปดาห์ก่อนที่เขียนถึงสิทธิประโยชน์ต่างๆ ทางภาษี ที่บางท่านอาจยังไม่รู้ โดยอันดับแรก สำหรับพนักงานบริษัทหรือบริษัทนายจ้าง ซึ่งจะมีกองทุนสำรองเลี้ยงชีพ หรือ Provident Fund (PVD) ที่จะได้สิทธิประโยชน์มากมายในการจัดตั้งกองทุนสำรองเลี้ยงชีพ
25 เม.ย. 2556

ต่อเนื่องจาก 2 สัปดาห์ก่อนที่เขียนถึงสิทธิประโยชน์ต่างๆ ทางภาษี ที่บางท่านอาจยังไม่รู้ โดยอันดับแรก สำหรับพนักงานบริษัทหรือบริษัทนายจ้าง ซึ่งจะมีกองทุนสำรองเลี้ยงชีพ หรือ Provident Fund (PVD) ที่จะได้สิทธิประโยชน์มากมายในการจัดตั้งกองทุนสำรองเลี้ยงชีพ 
มาต่อเรื่องที่ 2.ท่านใดที่เป็นข้าราชการแน่นอนว่าท่านต้องคุ้นเคยกับ “กองทุนบำเหน็จบำนาญข้าราชการ หรือ กบข.” อยู่แล้ว ซึ่งเป็นระบบการออมภาคบังคับสำหรับข้าราชการ โดยข้าราชการจ่ายเงินสะสมเข้ากองทุนทุกเดือนในทำนองเดียวกันกับกองทุน PVD ซึ่งสามารถนำจำนวนเงินที่จ่ายสะสมเข้า กบข.ในแต่ละเดือน มาหักลดหย่อนในการคำนวณภาษีเงินได้ประจำปีภาษีได้ตามที่จ่ายจริง แต่ไม่เกิน 5 แสนบาทต่อปีภาษี เช่นเดียวกันนั้นก็หมายความว่าจะมีเงินเก็บไว้ให้ท่านอยู่ในกองทุน+จ่ายภาษีน้อยลง+มีเงินเพิ่มขึ้นเช่นเดียวกัน ท่านสามารถดูข้อมูลเพิ่มเติมรวมถึงสิทธิประโยชน์ต่างๆ ของ กบข.ได้ที่เว็บไซต์กองทุนบำเหน็จบำนาญข้าราชการ (http://www.gpf.or.th) มาดูข้อมูลกันสักนิด ณ สิ้นเดือน ธ.ค. 2555 เงินกองทุนใน กบข.ตามสถานะการลงทุนมีอยู่จำนวน 421,044 ล้านบาท และจำนวนสมาชิกกองทุนมีอยู่ 1,164,085 คน
3.เงินสมทบเข้ากองทุนประกันสังคม ส่วนนี้เป็นกองทุนภาคบังคับสำหรับเอกชน โดยจะมีการหักเงิน 5% จากเงินเดือนนำส่งเข้ากองทุน (ตามเกณฑ์ปกติ) ซึ่งจะมีการแบ่งเงินนี้ออกเป็น 3 ส่วน ส่วนที่หนึ่ง 1.5% จะเป็นการประกันเจ็บป่วย ส่วนที่สอง 0.5% จะเป็นการประกันการว่างงาน ส่วนที่สาม อีก 3% จะเป็นการประกันชราภาพ 
ซึ่งใน 3 ส่วนนี้ก็จะมีสิทธิประโยชน์ต่างๆ มากมาย เช่น มีสิทธิได้รับการรักษาพยาบาลในโรงพยาบาลที่เลือก โดยไม่เสียค่าใช้จ่ายใดๆ หรือกรณีว่างงานก็ได้รับเงินทดแทนระหว่างการว่างงาน หรืออยากกรณีทุพพลภาพ หรือแม้แต่เสียชีวิตก็ยังได้รับสิทธิประโยชน์จากกองทุนประกันสังคมนี้ หรือหากท่านมีชีวิตอยู่จนท่านเกษียนอายุท่านมีการปฏิบัติตามเงื่อนไขของกองทุนท่านจะได้สิทธิรับเงิน “บำนาญ” จ่ายเป็นรายเดือนและได้รับไปตลอดชีวิตอีกด้วย 
ขอเน้นตรงนี้ว่าท่านต้องศึกษาและใช้สิทธิประโยชน์ที่มีให้เกิดประโยชน์ ซึ่งท่านสามารถหาข้อมูลเพิ่มเติมได้ที่เว็บไซต์สำนักงานประกันสังคม (http://www.sso.go.th) และนอกจากสิทธิประโยชน์ต่างๆ ที่มีให้แล้ว เจ้าเงินที่ถูกหักนี้ทุกเดือนๆ ยังสามารถนำไปหักลดหย่อนภาษีได้ตามที่จ่ายจริงแต่ไม่เกิน 9,000 บาทต่อปีภาษี (ตามเกณฑ์ปกติ) อีกด้วยนั่นหมายความว่าท่านจะมีเงินเก็บอยู่ในกองทุน+จ่ายภาษีน้อยลง+มีเงินเพิ่มขึ้นอีกๆ เช่นเดียวกัน และ ณ สิ้นปี 2555 ที่ผ่านมา มีเงินกองทุนประกันสังคมอยู่ที่ 991,837 ล้านบาท
เอาพอประมาณก่อนเดี๋ยวมาต่อกันครั้งถัดไปกับคุณอยากรวยขึ้นไหม? ลองใช้สิทธิอย่างชาญฉลาดดูสิ